Кула (община)

Община Кула се намира в Северозападна България и е една от съставните общини на Област Видин. Общинският център е гр. Кула.

География

Географско положение, граници, големина 
Общината е разположена в западната част на Област Видин. С площта си от 279,37 km2 заема 5-о място сред 11-те общините на областта, което съставлява 9,15% от територията на областта. Границите ѝ са следните:
 на север – община Бойница
 на изток – община Видин;
 на югоизток – община Грамада;
 на юг – община Макреш;
 на запад – Република Сърбия.

Релеф, води 
Релефът на общината е предимно слабо хълмист. Територията ѝ попада в най-западната, хълмиста част на Западната Дунавска равнина. Основната характеристика на релефа са обширните междудолинни гърбици, които са заравнени или слабо наклонени, а между тях са разположени дълбоко всечените долини на реките Тополовец и Чичилска и Калчовец (съставящи на Войнишка) и техните притоци. Като цяло теренът се понижава от югозапад на североизток. Най-високата точка на общината се намира в най-югозападната ѝ част, при събирането на границите на общината с Община Макреш и Република Сърбия – уединената височина Връшка чука – 692 m н.в., а най-ниската точка – на противоположния североизточен край, в коритото на Чичилска река – 90 m н.в.

Общината попада в два водосборни басейна – на реките Тополовец и Войнишка, които текат в широки, но дълбоки долини спрямо околния терен. Река Тополовец пресича общината от югозапад на североизток с цялото си горно и част от средното си течение. В най-северозападния край на общината, в землището на с. Големаново е изворната област на Делейнска река (ляв приток на Тополовец). В южната част, също в посока югозапад-североизток протичат реките Чичилска и Калчовец (съставящи на Войнишка) със своите средни течения. В общината има изградени два големи язовира „Полетковци“ (на Чичилска река и левият ѝ приток Добрянов дол) и „Кула“ (на река Тополовец), водите на които основно се използват за напояване. Освен тях има и няколко микроязовира („Големаново“, „Нишора“, „Извор махала“ и др.), водите на които също се използват за напояване и риболов.

Населени места 
Общината има 9 населени места с общо население 3292 жители според преброяването от 7 септември 2021 г.

Административно-териториални промени 
 Височайши доклад № 1291/обн. 07.02.1883 г. – преименува с. Турчин (Долни Турчин, Голям Турчин) на с. Цар-Петрово;
 Указ № 290/обн. 23.06.1950 г. – преименува с. Пседерци на с. Костаперчово;
 Указ № 960/обн. 4 януари 1966 г. – уточнява името на с. Костаперчово на с. Коста Перчево;
 Указ № 64/обн. 06.04.2001 г. – отделя с. Каленик и землището му от община Кула и го присъединява към община Видин.

Население

Население по възраст

Етнически състав 

По етническа група от общо 4575 самоопределили се (към 2011 година):
 българи: 4459
 цигани: 98
 други: 0
 неопределени: 12

Политика 
 2019 – Владимир Неделков Владимиров (ГЕРБ) печели на втори тур с 50,84% срещу Андрей Митков Андреев (БСП) с 46,76%.
 2015 – Владимир Неделков Владимиров (ГЕРБ) печели на втори тур с 63,49% срещу Николай Цанков Ненов (БСП) с 36,51%.
 2011 – Владимир Неделков Владимиров (ГЕРБ) печели на втори тур с 56,17% срещу Андрей Митков Андреев (БСП) с 43,83%.
 2007 – Марко Петров Петров (БСП) печели на първи тур с 62,02% срещу Пеко Лалов Пеков (Коалиция „Възраждане“ - НДСВ, ГЕРБ, СДС, ДСБ, ЗНС) с 29,81%.
 2003 – Марко Петров (БСП) печели на първи тур с 51% срещу Пеко Пеков (СДС).
 1999 – Пеко Пеков (ОДС – СДС, БЗНС, Народен съюз) печели на втори тур с 52% срещу Марко Петров (БСП).
 1995 – Ваньо Иванов (Предизборна коалиция БСП, БЗНС Александър Стамболийски, ПК Екогласност) печели на втори тур с 53% срещу Цанко Нинков (Коалиция СДС, Народен съюз).

Транспорт 
През общината преминават частично 4 пътя от Републиканската пътна мрежа на България с обща дължина 42,4 km:
 последният участък от 27 km от Републикански път II-14 (от km 14,7 до km 27,0);
 последният участък от 1,8 km от Републикански път III-121 (от km 47,8 до km 49,6);
 началният участък от 11,9 km от Републикански път III-141 (от km 0 до km 11,9);
 началният участък от 1,7 km от Републикански път III-1401 (от km 0 до km 1,7).

Топографска карта

Бележки

Източници

Външни препратки 
 Официален сайт на община Кула